प्रदेश १ मा पेट्रोलियम पदार्थको बिक्री आधा घट्यो
पूर्वी नेपालमा १० दिनयता नेपाल आयल निगमबाट पेट्रोलियम पदार्थको बिक्री झन्डै आधाले घटेको छ । विगतको तुलनामा आधा मात्र इन्धन बिक्री भए पनि बजारमा समस्या देखिएको निगमले जनाएको छ । दैनिक एक हजार किलोलिटर (१० लाख लिटर) डिजल माग हुने गरेकामा अहिले आधा मात्रै भइरहेको नेपाल आयल निगम, प्रादेशिक कार्यालय विराटनगरले जानकारी दिएको छ ।
विराटनगर समाचारदाताविराटनगर, साउन १७ गते । पूर्वी नेपालमा १० दिनयता नेपाल आयल निगमबाट पेट्रोलियम पदार्थको बिक्री झन्डै आधाले घटेको छ । विगतको तुलनामा आधा मात्र इन्धन बिक्री भए पनि बजारमा समस्या देखिएको निगमले जनाएको छ । दैनिक एक हजार किलोलिटर (१० लाख लिटर) डिजल माग हुने गरेकामा अहिले आधा मात्रै भइरहेको नेपाल आयल निगम, प्रादेशिक कार्यालय विराटनगरले जानकारी दिएको छ । विगत वर्षमा पनि साउन र भदौ महिनामा इन्धनको माग अरू महिनाको तुलनामा घट्ने गरेको भए पनि यस पटक माग धेरै घटेको निगमले जनाएको हो । नेपालबाट भारततर्फ हुने इन्धनको तस्करी पछिल्लो समय मूल्यान्तरका कारण बन्द छ । नेपालको तुलनामा भारतमा पेट्रोलियम पदार्थको मूल्य सस्तो हुँदा तस्करी भएर भारततर्फ जाने गरेको थियो । अहिले नेपालमा भन्दा भारतमा पेट्रोल छ रुपियाँ र डिजेल १९ रुपियाँ सस्तो छ । नेपालमा पेट्रोलको मूल्य १८१ रुपियाँ र डिजेलको मूल्य १७२ रुपियाँ (प्रतिलिटर) छ भने भारतमा पेट्रोलको मूल्य १७४.५६ नेपाली रुपियाँ र डिजेलको मूल्य १५३.३० रुपियाँ (प्रतिलिटर) रहेको छ ।झापा, मोरङ, सुनसरीका दक्षिणी क्षेत्रबाट पेट्रोलियम पदार्थ चोरी निकासी हुने गरेकामा अहिले त्यो बन्दजस्तै भएकाले इन्धनको माग घटेको एक व्यवसायीले बताउनुभयो ।अर्कोतर्फ विश्व बजारमा पेट्रोलियम पदार्थको मूल्य निरन्तर घटिरहेको र भारतीय आयल कर्पोरेसनबाट इन्धनको मूल्य घटेर आएका कारण कुनै पनि बेला निगमले मूल्य घटाउन सक्ने आशङ्काले व्यापारीले एक दिनका लागि पुग्ने इन्धन मात्र खरिद गरिरहेका छन् । इन्धन स्टकमा राख्दा नोक्सानी हुने भएकाले दैनिक बिक्रीको अनुपातमा मात्र खरिद गरेका कारण निगमको बिक्री घटेको निगमको बुझाइ छ । तर धेरै दिनसम्म आधा परिमाणले मात्र बजारको माग पूरा गरिरहेकाले विगतमा हुने गरेको माग तस्करी गर्नकै लागि भएको आशङ्का उब्जिएको छ । निगमले भने खेतीमा इन्धनको प्रयोग नभएका कारण पनि माग घटेको हुनसक्ने जनाएको छ । नेपाल आयल निगम विराटनगर डिपोबाट विगतमा दैनिक डिजेल आठ लाखदेखि १० लाख लिटर र पेट्रोल तीन लाखदेखि चार लाख लिटरको माग हुने गरेकामा अहिले करिब आधाले घटेको प्रादेशिक कार्यालय प्रमुख अशोक साहले जानकारी दिनुभयो । “पहिले दैनिक डिजेल आठ सयदेखि एक हजार किलोलिटर र पेट्रोल चार सयदेखि पाँच सय किलोलिटर माग हुन्थ्यो तर एक हप्तायता भने अहिले डिजेल चार सयदेखि पाँच सय किलोलिटर र पेट्रोल दुई सयदेखि २५० किलोलिटर मात्र माग भइरहेको छ,” उहाँले भन्नुभयो ।नेपाल आयल निगम प्रादेशिक कार्यालय विराटनगरले मधेश प्रदेशका दुई जिल्लासहित १२ जिल्लामा २५९ वटा आधिकारिक बिक्रेतामार्फत इन्धन आपूर्ति गर्दै आएको छ । झापा, इलाम, पाँचथर र ताप्लेजुङमा झापाको चारआलीमा रहेको कार्यालयले पेट्रोलियम पदार्थको व्यवस्थापन गर्दै आएको छ ।   